ຂປລ.ສະພາທິດສະດີສູນກາງພັກ ໄດ້ຈັດກອງປະຊຸມ ສໍາມະນາວິທະຍາສາດ ພາຍໃຕ້ຫົວຂໍ້: “ທິດທາງການແກ້ໄຂ ສະພາບຄວາມຫຍຸ້ງຍາກ ທາງດ້ານເສດຖະກິດ-ການເງິນ ຂອງສປປ ລາວ ແລະ ບົດ ຮຽນຂອງ ສປ ຈີນ” ຂຶ້ນໃນວັນທີ 12 ກັນຍາ ນີ້ ທີ່ນະຄອນຫລວງວຽງຈັນ, ພາຍໃຕ້ການ ເປັນປະທານຂອງ ສະຫາຍ ຄຳພັນ ເຜີຍຍະວົງ ຄະນະເລຂາທິການສູນກາງພັກ ຫົວໜ້າຄະນະໂຄສະນາອົບຮົມສູນກາງພັກ ປະທານສະພາ ທິດສະດີສູນກາງພັກ ໂດຍມີ ທ່ານ ສົມສະຫວາດ ເລັ່ງສະຫວັດ ອະດີດກຳມະ ການ ກົມການເມືອງສູນກາງພັກ ອະດີດຮອງ ນາຍົກລັດຖະມົນຕີ ທີ່ປຶກສາສະພາ ທິດສະດີສູນກາງພັກ, ມີພາກສ່ວນກ່ຽວຂ້ອງເຂົ້າຮ່ວມ.
ກອງປະຊຸມຄັ້ງນີ້ ໄດ້ຮັບຟັງການສະເໜີ ບົດຄົ້ນຄວ້າກ່ຽວກັບ ສະພາບການພົ້ນເດັ່ນ ທາງດ້ານເສດຖະກິດຂອງ ສປປ ລາວ ໃນປັດຈຸບັນ ແລະ ການສະເໜີບົດຮຽນຂອງ ສປ ຈີນ ກ່ຽວກັບການແກ້ບັນຫາ ທາງດ້ານເສດຖະກິດ ຊຶ່ງບັນຫາເສດຖະກິດ ຂອງລາວໃນປັດຈຸບັນ ມີອັນໃກ້ຄຽງກັບ ສະພາບເສດຖະກິດ ຂອງ ສປ ຈີນ ໃນຊຸມປີ 80 ຂອງສະຕະວັດທີ່ຜ່ານມາ. ພ້ອມກັນນັ້ນ, ບັນດາທ່ານຜູ້ເຂົ້າຮ່ວມກອງປະຊຸມ ກໍໄດ້ຜັດປ່ຽນກັນ ປະກອບຄຳເຫັນ ເພື່ອແລກປ່ຽນບົດຮຽນ ທາງດ້ານວິຊາການ ແລະ ພ້ອມ ກັນຄົ້ນຄວ້າຊອກຫາທິດທາງ ແລະ ມາດຕະການ ທີ່ເໝາະສົມ ເພື່ອແກ້ໄຂສະພາບ ຄວາມຫຍຸ້ງຍາກທາງ ດ້ານເສດຖະກິດ-ການເງິນ ຂອງສປປ ລາວ ໃນປັດຈຸບັນ ໂດຍສະເພາະ ບັນຫາການເພີ່ມຄວາມ ເປັນເຈົ້າຕົນເອງຊຸກຍູ້ ການຜະລິດທຸລະກິດ ແລະ ການບໍລິການໃຫ້ແຂງແຮງ; ເຂັ້ມງວດໃນການກໍານົດນະໂຍບາຍ ເງິນຕາຕ່າງປະເທດ, ຮັກສາວິໄນການເງິນໃຫ້ເຂັ້ມງວດ; ຕັ້ງໜ້າຄວບຄຸມ ອັດຕາເງິນເຟີ້, ເພີ່ມທະວີການຊຸກຍູ້ລາຍຮັບ ແລະ ຄຸ້ມຄອງເງິນຕາ ໃຫ້ຄ່ອງຕົວ, ຕັ້ງໜ້າປະຕິບັດ ນະໂຍບາຍເງິນຕາແຫ່ງຊາດ ໂດຍສະເພາະນະໂຍບາຍ ເສດຖະກິດ-ການເງິນ; ເອົາໃຈໃສ່ຄຸ້ມຄອງ ລາຄາສິນຄ້າທີ່ຈຳເປັນ ເພື່ອບໍ່ໃຫ້ຄ່າຄອງຊີບ ຖີບຕົວສູງຂຶ້ນແຮງ, ສະໜອງນໍ້າມັນເຊື້ອໄຟ ເພື່ອບໍ່ໃຫ້ກະທົບ ຕໍ່ການຜະລິດ ແລະ ການບໍລິການ, ຈັດຕັ້ງຜັນຂະຫຍາຍ ໂຄງການຄ້ຳປະກັນ ສະບຽງອາຫານ ຢ່າງເປັນຮູບປະທຳ.
ໃນໂອກາດນີ້, ສະຫາຍ ຄໍາພັນ ເຜີຍຍະວົງ ໄດ້ຕີລາຄາສູງ ຕໍ່ກອງປະຊຸມດັ່ງກ່າວ ໂດຍຍົກໃຫ້ເຫັນສະພາບ ການຂອງໂລກ ແລະ ພາກພື້ນ ຍັງສືບຕໍ່ຜັນແປຢ່າງສັບສົນ, ມີທັງຂໍ້ສະດວກ ແລະ ຂໍ້ຫຍຸ້ງ
ຍາກສະຫລັບສັບຊ້ອນ ແລະ ມີການຫັນປ່ຽນຢ່າງໄວວາ, ຈາກບັນຫາເສດຖະກິດ, ການເມືອງ, ເຕັກໂນໂລຊີ ຫລື ຄວາມບໍ່ສະຫງົບ ໃນບາງຂົງເຂດ ຫລື ພາກພື້ນ ອັນໄດ້ສ້າງໃຫ້ມີ ຫລາຍກະແສແນວຄິດເກີດຂຶ້ນ ແລະ ເກີດວິກິດການທາງ ດ້ານເສດຖະກິດ. ທັງໝົດສິ່ງເຫລົ່ານັ້ນ ຮຽກຮ້ອງ ໃຫ້ພວກເຮົາ ຕ້ອງໄດ້ຕິດຕາມຢ່າງໃກ້ຊິດ ແລະ ນຳທັນສະພາບ ການຫັນປ່ຽນດັ່ງກ່າວ. ຍ້ອນແນວນັ້ນ, ວຽກງານຄົ້ນຄວ້າທິດສະດີ ແລະ ພຶດຕິກຳ ຂອງພວກເຮົາໃນປັດຈຸບັນ ຖືເປັນວຽກງານທີ່ທ້າທາຍ, ມີສິ່ງໃໝ່ໆຫລາກ ຫລາຍສີສັນ ແລະ ຕ້ອງໄດ້ສືບຕໍ່ຄົ້ນຄວ້າ ຢ່າງມີວິທະຍາສາດ.
ຕໍ່ກັບສະພາບການດັ່ງກ່າວ, ສະພາທິດສະດີສູນກາງພັກ ກໍໄດ້ຮັບການຊີ້ນຳຈາກຂັ້ນເທິງ ໃຫ້ສືບຕໍ່ມີການປັບປຸງໃຫ້ເຂັ້ມແຂງ ເພື່ອຮັບປະກັນ ການປະຕິບັດ ພາລະບົດບາດ ແລະ ໜ້າທີ່ຂອງຕົນ ໃນການຊ່ວຍໃຫ້ຄຳປຶກສາ ຕໍ່ບັນຫາສຳຄັນແຫ່ງຊາດ ໃຫ້ກົມການເມືອງສູນກາງພັກ ກໍຄືລັດຖະບານ ເພື່ອປະ ກອບສ່ວນຮັບໃຊ້ ພາລະກິດ ປົກປັກຮັກສາ ແລະ ພັດທະນາປະເທດຊາດ.
ຂ່າວ: ຫ້ອງການສະພາທິດສະດີສູນກາງພັກ
ເນື້ອໃນ: ຂປລ